b'\n_START_ARTICLE_\nVladas Skardinskas\n_START_PARAGRAPH_\nVladas Skardinskas (1882 m. spalio 26 d. \xc5\xa0lapi\xc5\xa1ki\xc5\xb3 vns., Antaliept\xc4\x97s vals\xc4\x8diuje \xe2\x80\x93 1954 m. lapkri\xc4\x8dio 14 d. Marijampol\xc4\x97je) \xe2\x80\x93 Lietuvos in\xc5\xbeinierius, politinis ir valstyb\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\nAugo gausioje valstie\xc4\x8di\xc5\xb3 \xc5\xa1eimoje. Brolis Jonas\xe2\x80\x93Mykolas tapo katalik\xc5\xb3 kunigu, Antanas \xe2\x80\x93 agronomu, Jonas \xe2\x80\x93 Rusijos caro kariuomen\xc4\x97s karininku, Leonas \xe2\x80\x93 Centralinio valstyb\xc4\x97s archyvo archivaru, Juozas \xe2\x80\x93 Jurbarko ligonin\xc4\x97s buhalteriu. Sesuo Pranci\xc5\xa1ka \xe2\x80\x93 medik\xc4\x97, Antanina \xe2\x80\x93 mokytoja._NEWLINE_Vladas Skardinskas studijavo Rygos politechnikos institute, aktyviai dalyvavo studenti\xc5\xa1koje veikloje \xe2\x80\x93 buvo Lietuvi\xc5\xb3 student\xc5\xb3 draugijos \xe2\x80\x9eViltis\xe2\x80\x9c valdybos nariu. Institut\xc4\x85 baig\xc4\x97 1916 m. Po Pirmojo pasaulinio karo prad\xc4\x97jo tarnauti Kaune naujai \xc4\xafsteigtoje Susisiekimo ministerijoje. 1920 m. paskirtas Kauno regiono Vandens keli\xc5\xb3 vir\xc5\xa1ininku. Po to dirbo Plent\xc5\xb3 ir vandens keli\xc5\xb3 valdyboje, 1924\xe2\x80\x931925 m. buvo jos vir\xc5\xa1ininku. Kartu su J.Linartu organizavo Kauno miesto autobus\xc5\xb3 susisiekim\xc4\x85. 1925 m. atstovavo Lietuvos Respublik\xc4\x85 tarptautin\xc4\x97se konferencijos mi\xc5\xa1ko plukdymo Nemunu klausimais Kopenhagoje ir Lugane. Kaip \xc5\xaakinink\xc5\xb3 s\xc4\x85jungos atstovas buvo i\xc5\xa1rinktas \xc4\xaf Pirm\xc4\x85j\xc4\xaf seim\xc4\x85._NEWLINE_Vienas i\xc5\xa1 AB Mechanikas ir Lietuvos rajonini\xc5\xb3 elektros sto\xc4\x8di\xc5\xb3 AB steig\xc4\x97j\xc5\xb3, 1922 m. buvo i\xc5\xa1rinktas Lietuvos pramonink\xc5\xb3 s\xc4\x85jungos pirmininku. V\xc4\x97liau dalyvavo Ugniagesi\xc5\xb3 s\xc4\x85jungos veikloje, 1925\xe2\x80\x931927 m. buvo \xc5\xa1ios organizacijos valdybos pirmininku. Redagavo kai kuriuos \xc5\xbeurnalo Ugniagesis numerius, peln\xc4\x97 gaisrinink\xc5\xb3 apdovanojimus. Priklaus\xc4\x97 Ateitinink\xc5\xb3 s\xc4\x85jungai._NEWLINE_Laisvalaikiu buriavo, 1922 m. buvo i\xc5\xa1rinktas Lietuvos jachtklubo valdybos pirmininku.'